
VENDIM
Nr. 309, datë 26.5.2021

[bookmark: _GoBack]PËR HEQJEN NGA FONDI PYJOR PUBLIK DHE ZVOGËLIMIN NË VOLUM TË SIPËRFAQES PREJ 5.3749 HA, NË OBJEKTIN “KRASTË–THEKËN”, TË BASHKISË BULQIZË, QË DO TË PËRDORET NGA SHOQËRIA “KOXHERRI” SHPK, PËR SHFRYTËZIMIN E MINERALIT TË KROMIT

Në mbështetje të nenit 100 të Kushtetutës dhe të shkronjës “b”, të pikës 4, të nenit 5, të ligjit nr. 57/2020, “Për pyjet”, me propozimin e ministrit të Turizmit dhe Mjedisit, Këshilli i Ministrave

VENDOSI: 

1. Sipërfaqja pyjore publike prej 5.3749 (pesë pikë tre mijë e shtatëqind e dyzet e nëntë) ha, që do të përdoret nga shoqëria “Koxherri” sh.p.k., për shfrytëzimin e mineralit të kromit në objektin “Krastë–Thekën”, Bashkia Bulqizë, të hiqet nga fondi pyjor publik i bashkisë, të zvogëlohet në volum dhe të çregjistrohet nga Regjistri i Kadastrës së Pyjeve dhe Kullotave. Lidhja nr. 1, me të dhënat për sipërfaqet pyjore që zvogëlohen në volum dhe hiqen nga fondi pyjor publik, si dhe harta topografike, me koordinatat e poligonit të sipërfaqes, objekt i shfrytëzimit minerar, i bashkëlidhen këtij vendimi dhe janë pjesë përbërëse e tij.
2. Vlerat përkatëse të volumit të materialit drusor dhe të produkteve të tjera pyjore në sipërfaqen, objekt shfrytëzimi, paguhen nga shoqëria “Koxherri” sh.p.k., në llogarinë rrjedhëse të Bashkisë Bulqizë, në bazë të vendimit nr. 391, datë 21.6.2006, të Këshillit të Ministrave, “Për përcaktimin e tarifave në sektorin e pyjeve dhe kullotave”, të ndryshuar.
3. Me hyrjen në fuqi të këtij vendimi, shoqëria “Koxherri” sh.p.k. detyrohet të rehabilitojë sipërfaqet sipas kushteve të lejes mjedisore, të pyllëzojë me fondet e veta një sipërfaqe pyjore prej 12.14 (dymbëdhjetë pikë katërmbëdhjetë) ha në ngastrat e përcaktuara në marrëveshje me Bashkinë Bulqizë.
4. Bashkia Bulqizë dhe shoqëria “Koxherri” sh.p.k. nënshkruajnë marrëveshjen e bashkëpunimit, jo më vonë se 60 (gjashtëdhjetë) ditë nga hyrja në fuqi e këtij vendimi. Një kopje e marrëveshjes së bashku me projektet e miratuara për pyllëzimin dërgohet në Ministrinë e Turizmit dhe Mjedisit jo më vonë së 10 (dhjetë) ditë nga data e nënshkrimit të saj.
5. Sipërfaqet pyjore, sipas lidhjes 1, të këtij vendimi, mbeten pronë publike e shtetit dhe regjistrohen në përgjegjësi administrimi të Ministrisë së Infrastrukturës dhe Energjisë.
6. Drejtoria Vendore e Agjencisë Shtetërore të Kadastrës Dibër bën çregjistrimin e sipërfaqes pyjore të identifikuar, sipas lidhjes 1, të këtij vendimi, nga kategoria “tokë e zënë pyjore” dhe e regjistron në kategorinë “tokë e zënë, objekt shfrytëzimi për ndërtimin e fabrikës së pasurimit të kromit”.
7. Me përmbushjen e detyrimeve të përcaktuara në planin e rehabilitimit, sipas lejes mjedisore nga shoqëria “Koxherri” sh.p.k., sipërfaqja e rehabilituar të regjistrohet në fondin pyjor publik të Bashkisë Bulqizë.
8. Ngarkohen Ministria e Turizmit dhe Mjedisit, Ministria e Infrastrukturës dhe Energjisë, Bashkia Bulqizë, Drejtoria Vendore e Agjencisë Shtetërore të Kadastrës Dibër dhe shoqëria “Koxherri” sh.p.k. për zbatimin e këtij vendimi.
Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR
Erion Braçe

PLANVENDOSJA E SIPERFAQEVE QE DO TE HIQEN NGA FONDI PYJOR-KULLOSOR MBI HARTEN KADASTRALE PYJORE E DIXHITALIZUAR DHE GJEOREFERUAR

